RICHYเปิดตัว”เดอะริช@นานา”คอนโดฯระดับไฮเอน 3.7 พันลบ.
RICHY เตรียมเปิดพรีเซลโครงการคอนโดฯสุดหรู เดอะริช@ นานา ในวันเสาร์ที่ 18 มิ.ย.นี้ ลูกค้า VIP ลงทะเบียนจองซื้อภายในงาน รับส่วนลด 5% มั่นใจกระแสตอบรับดีเยี่ยม
17 มิ.ย. 2559


ดร.อาภา อรรถบูรณ์วงศ์ ประธานกรรมการบริหาร RICHY เปิดเผยว่า บริษัทเตรียมเปิดพรีเซลโครงการ เดอะริช@นานา ซึ่งเป็นคอนโดมิเนียมระดับไฮเอน มูลค่ากว่า 3.7 พันล้านบาท ในวันเสาร์ที่ 18 มิถุนายน 2559 นี้ สำหรับลูกค้า VIP ที่ได้จองสิทธิ์ในช่วงก่อนหน้านี้ผ่านช่องทางต่างๆ ของบริษัทประมาณ 300 ราย เมื่อจองซื้ออาคารชุดภายในงานนี้จะได้รับสิทธิพิเศษเป็น ส่วนลด 5% จากราคาที่จัดจำหน่าย 
สำหรับโครงการ “THE RICH @NANA” (เดอะ ริช @นานา) เป็นคอนโดไฮไรซ์ (High rise) สูง 32 ชั้น 377 ยูนิต ตั้งอยู่บนทำเลศักยภาพ ถนนสุขุมวิท 3 (นานา) ติดธนาคารกรุงไทย สำนักงานใหญ่ ใกล้โรงพยาบาลบำรุงราษฎร์เพียง 400 เมตร ชูจุดขาย 1 ห้องนอน พร้อม 1 ห้องอเนกประสงค์ (One Plus Room) ขนาดห้องเริ่มต้น 34-61 ตร.ม. แบบ 2 ห้องนอน (Penthouse) ขนาดห้องเริ่มต้น 70-88 ตร.ม. พร้อมสิ่งอำนวยความสะดวกครบครัน ราคาเริ่มต้นอยู่ที่ 6.8-20 ล้านบาท
การตกแต่งอยู่ภายใต้คอนเซ็ปต์ “Wellness &amp; Resort” (เวลเนส แอนด์ รีสอร์ต) เน้นการสร้างความเป็นอยู่ที่พิถีพิถัน สุขสบาย เพื่อสุขภาพที่ดี กลมกลืนกับธรรมชาติ ท่ามกลางความหรูหรา ดีเลิศในด้านสังคมการอยู่อาศัยที่มีความเป็นส่วนตัวสูง ตอบสนองความต้องการพักผ่อนอย่างแท้จริง พื้นที่จอดรถบริเวณใต้ดินระบบออโต้พาร์กกิ้ง (Auto Parking) ใต้ดิน 6 ชั้น ประตู Digital Door Lock กล้องวงจรปิดทั่วอาคาร ระบบรักษาความปลอดภัย 24 ชั่วโมง
เดอะริช@นานา ถือเป็นอีกหนึ่งโครงการที่เป็นไฮไลท์ของริชี่ฯ ในปีนี้ โดยเน้นเจาะกลุ่มลูกค้าระดับไฮเอน และนักลงทุนต่างชาติ โดยก่อนหน้านี้บริษัทฯ ได้นำโครงการเดอะริช@นานา ไปเปิดตัวอย่างไม่เป็นทางการในงานมหกรรมบ้านและคอนโดฯ ที่ประเทศบาห์เรน ผลปรากฎว่าได้รับการตอบอย่างดีเยี่ยมจากนักลงทุน เนื่องจากเป็นโครงการที่ตั้งอยู่ในทำเลที่มีศักยภาพ เป็นที่แปลงท้ายๆ บริเวณย่านธุรกิจการค้าบริเวณถนนสุขุมวิท-นานา ที่แนวโน้มราคามีโอกาสปรับตัวสูงขึ้น จึงเหมาะทั้งสำหรับเพื่ออยู่อาศัย และซื้อเพื่อการลงทุน
 